Illum, il-Kummissjoni Ewropea u l-Bank Ewropew tal-Investiment (BEI) nedew pakkett ta' self ta' biljun Euro immirat speċifikament għall-bdiewa żgħażagħ. Fl-2017, 27 % tal-applikazzjonijiet għal self sottomessi lill-banek minn bdiewa żgħażagħ tal-UE ma ntlaqgħux, meta mqabbel ma' 9 % biss għal irziezet oħra. Il-pakkett ta' biljun Euro imħabbar illum mill-Kummissarju għall-Agrikoltura, Phil Hogan u mill-Viċi President tal-BEI, Andrew McDowell, għandu l-għan li jżid l-aċċess tal-bdiewa tal-UE, speċjalment ta-bdiewa żgħażagħ, għall-finanzjament. Il-Kummissarju għall-Agrikoltura u l-Iżvilupp Rurali, Phil Hogan, qal: “L-aċċess għall-finanzjament huwa kruċjali u ta' spiss huwa ostaklu għaż-żgħażagħ li jixtiequ jibdew jaħdmu f'din il-professjoni. 11 % tal-bdiewa Ewropej huma taħt l-40 sena, u għalhekk l-appoġġ għall-bdiewa żgħażagħ fis-settur huwa prijorità għall-Kummissjoni Ewropea u għall-Politika Agrikola Komuni ta' wara l-2020. Ninsab kuntent li qed nara li bdiet titħaddem din l-inizjattiva konġunta ġdida.” Il-Viċi President tal-BEI responsabbli għall-agrikoltura u għall-bijoekonomija, Andrew McDowell, qal: “L-ekonomija tal-UE tissejjes fuq is-settur agrikolu, li għandu rwol ewlieni mhux biss fil-produzzjoni ta' ikel tajjeb għas-saħħa iżda wkoll fil-ġlieda kontra t-tibdil fil-klima u fil-preservazzjoni tal-ambjent. B'din l-inizjattiva l-ġdida, il-BEI qed iħares lejn il-ġejjieni tas-settur u qed jindirizza lakuna importanti fis-suq, jiġifieri n-nuqqas ta' aċċess tal-bdiewa għall-finanzjament , speċjalment għall-ġenerazzjoni li jmiss tal-bdiewa. Dan il-programm ta' self se jappoġġa wkoll it-tkabbir u l-kompetittività fis-settur agrikolu u tal-bijoekonomija, billi jippreserva u joħloq l-impjiegi fir-reġjuni rurali u kostali.” Fil-livell tal-Istati Membri, il-programm se jkun immaniġġjat mill-banek u mill-kumpaniji tal-kiri li joperaw fl-UE. Il-banek parteċipanti għandhom jipprovdu l-istess l-ammont li l-BEI qed jintrabat li jipprovdi, u għalhekk l-ammont totali potenzjalment jitla' għal żewġ biljun Euro, u ż-żgħażagħ bdiewa għandhom jingħataw prijorità. Il-programm se jindirizza ħafna min-nuqqasijiet attwali li l-bdiewa jħabbtu wiċċhom magħhom: Żewġ selfiet pilota ta' EUR 275 miljun dalwaqt se jiġu implimentati fi Franza permezz ta' din l-iskema. Dan is-self huwa mmirat speċifikament għall-bdiewa żgħażagħ u għall-mitigazzjoni tat-tibdil fil-klima. Kuntest Dan il-programm il-ġdid ta' self huwa parti mill-“Inizjattiva għall-Bdiewa Żgħażagħ”, li hija inizjattiva konġunta tal-Kummissjoni Ewropea u tal-BEI li għandha l-għan li tgħaqqad l-appoġġ eżistenti tal-Fond Agrikolu Ewropew għall-Iżvilupp Rurali (FAEŻR) mal-mezzi finanzjarji u mal-għarfien espert tal-BEI. Minbarra l-pakkett ta' self, din tinkludi użu kontinwu tal-għotjiet tal-FAEŻR għall-bdiewa żgħażagħ u għan-negozji l-ġodda li jistgħu jintużaw bħala sussidji tar-rati tal-imgħax jew għall-assistenza teknika, flimkien mal-istrumenti finanzjarji. Barra minn hekk, il-BEI u l-Fond Ewropew tal-Investiment (FEI) joffru appoġġ ta' konsulenza u għarfien espert lill-awtoritajiet maniġerjali. Għal aktar tagħrif Il-fuljett dwar “L-Inizjattiva Konġunta biex jittejjeb l-aċċess tal-bdiewa żgħażagħ tal-Unjoni Ewropea għall-finanzjament” (bl-Ingliż) Il-fuljett dwar “L-użu tal-istrumenti finanzjarji biex jitnaqqas l-impatt tal-volatilità tal-prezzijiet fl-agrikoltura” (bl-Ingliż) Stħarriġ dwar il-ħtiġijiet finanzjarji tal-intrapriżi agrikoli tal-UE u dwar l-aċċess tagħhom għall-finanzjament (bl-Ingliż)